Nej, det er det ikke, hvilket jeg jo også har gjort opmærksom på i mine klummer og svar på spørgsmål her i bladet. Du har helt ret i, at det mange gange kan være en meget svær balancegang at gøre sit arbejde uden at møde kritik eller blive klaget over. Og du har også ret i, at netop politiarbejde ofte er kendetegnet ved, at der skal gennemføres en politiforretning, som ”modparten”, altså den som politiforretningen drejer sig om, ikke er enig i. Allerede her er grundlaget lagt for konflikt, uenighed, magtanvendelse og klager. Møder kritik Som sagt undersøges klager over politiet ikke af politiet. Klager over politifolks adfærd eller anmeldelser om, at politifolk har gjort noget ulovligt i forbindelse med deres arbejde, behandles af Den Uafhængige Politiklagemyndighed (DUP), som ikke har noget med politiet at gøre og derfor er uafhængig. Der er i medierne ofte kritik af DUP, især når klageren ikke får ret. I øvrigt har Politiforbundet også været ude med kritik af DUP, men her går kritikken omvendt på, at DUP efter forbundets mening for tit rejser sager mod betjente på grund af klager, som er åbenbart urimelige og chikanøse. Men sådan kan man jo se forskelligt på tingene. Sker af og til Danske politifolk er uddannet til at nedtrappe konflikter i alle situationer, og der er heldigvis langt imellem sager, hvor politiet går over stregen. Men det sker af og til. Og man må jo være ærlig og sige, at der kan findes brodne kår alle steder, også i politiet. Mens jeg var i Rejseholdet, var det den overordnede anklagemyndighed i form af de regionale statsadvokater, der behandlede klagesager over politiet. Det var altså før DUP’s tid. Gik over stregen Rejseholdet var den eneste politiafdeling, der på statsadvokaternes vegne efterforskede disse sager, og jeg har på den baggrund både afhørt og sigtet adskillige danske politifolk i årenes løb. I visse tilfælde endte sagen sågar med fængselsstraf og fyring. Oftest var der dog ikke hold i klagerne. Alligevel var det tydeligt, at visse betjente i deres arbejde på gaden gik til stregen og nogle gange også over den.